Arcade (sang)

«Arcade» (norsk oversettelse: arkade, henviser til arkadespill) er en nederlandsk, engelskspråklig popballade fra 2019 som vant Eurovision Song Contest 2019. Sangen fremføres av sangeren Duncan Laurence, som skrev den sammen med Joel Sjöö og Wouter Hardy. Sangen ble utgitt 7. mars 2019 etter å ha blitt valgt ut av det nederlandske kringkastingsselskapet AVROTROS som Nederlands bidrag til Eurovision Song Contest i Tel Aviv. «Arcade» vant konkurransen med 498 poeng, og dette var Nederlands første seier på 44 år.Høsten 2020 og vinteren 2021 fikk sangen ny popularitet da den gikk viralt på det sosiale mediet TikTok. Suksessen resulterte i nye salgs- og listesuksesser. I januar 2021 ble «Arcade» den meststrømmede Eurovision-låten noen gang på Spotify, og passerte «Soldi» med Mahmood, som ble nummer to i Eurovision Song Contest 2019.


== Om sangen ==


=== Bakgrunn ===
Sangen er skrevet av den nederlandske sangeren Duncan Laurence sammen med Wouter Hardy og den svenske låtskriveren Joel Sjöö. Duncan hentet inspirasjon til sangen ved å bruke hendelser fra sitt eget liv, blant annet ved å bruke historien til en nær person som døde i ung alder. «Jeg valgte å kalle sangen "Arcade" – ordene og akkordene kom av seg selv, som gjør at den høres så organisk ut, tross skiftene i sangen», fortalte Laurence da sangen ble lansert.I samarbeid med de to andre låtskriverne utviklet sangen seg til å bli en «delt, felles historie, og ikke bare min egen.» Duncan fortalte videre at «Arcade» er en historie om jakten på ens livs kjærlighet, og at sangen beskriver håpet om det noen ganger uoppnåelige. Ordet «arcade» nevnes kun én gang i teksten, og tittelen refererer til et arkadespill, jamfør tekstlinjen: «Small town boy in a big arcade, I got addicted to a losing game» (norsk oversettelse: småbygutt i et stort arkadespill, jeg ble avhengig av et spill jeg er dømt til å tape).


=== Mottakelse ===
«Arcade» er en popballade med engelsk tekst og ble offentliggjort 7. mars 2019 som Nederlands bidrag til Eurovision Song Contest. Etter lanseringen ble sangen favoritt til å vinne konkurransen, og i tiden før konkurransen toppet den veddemålslister og oddslister. Favorittstemplet førte til at den nederlandske kringkasteren NPO allerede før konkurransen begynte å forberede seg på å arrangere Eurovision Song Contest 2020 om «Arcade» skulle vinne.


=== Eurovision Song Contest ===
Sangen ble valgt internt av kringkasteren AVROTROS til å representere Nederland i Eurovision Song Contest 2019 i Tel Aviv. I januar 2019 ble Nederland trukket til å delta i semifinale 2 av Eurovision Song Contest. Semifinalen ble arrangert i Expo Tel Aviv i Israel torsdag 16. mai, og Nederland hadde startnummer 14. I avstemningen ble «Arcade» blant de ti beste i semifinalen, og kvalifiserte seg dermed til finalen lørdag 18. mai. I finalen hadde sangen startnummer 12.Sangen endte på tredjeplass i juryavstemningen og kom på andreplass i telefonavstemningen, men vant likevel konkurransen sammenlagt med 498 poeng. Dette var Nederlands femte seier i konkurransen, og den første på 44 år etter at gruppen Teach-In og «Ding-a-dong» vant i 1975.


=== Suksess på TikTok ===
Høsten 2020 og vinteren 2021 fikk sangen ny popularitet da den gikk viralt på det sosiale mediet TikTok. Suksessen resulterte i nye salgs- og listesuksesser. I januar 2021 ble «Arcade» den meststrømmede Eurovision-låten noen gang på Spotify, og passerte «Soldi» med Mahmood, som ble nummer to i Eurovision Song Contest 2019.


== Listeplasseringer ==


== Referanser ==


== Eksterne lenker ==
(en) Arcade på MusicBrainz 
(en) Arcade på Last.fm 
(en) Arcade på Last.fm